
In situ filmképző rendszerek formulálása és dermális felhasználási lehetőségeik

Bevezetés
A dermális adminisztráció során széles körben alkalmaznak hagyományos gyógyszerformákat, mint pl. krémeket és kenőcsöket, azonban ezen készítmények alkalmazása nem mindig párosul jó betegadherenciával (pl. zsíros érzet a bőrön). A hagyományos rendszerek korlátainak leküzdése céljából a kutatás új innovatív dermális gyógyszerhordozó rendszerek felé fordult, mint például az in situ filmképző rendszer, amely az alkalmazás után filmet képeznek a bőr felszínén. Előnye, hogy a film nem kenődik el, hosszabb behatási időt biztosítva a hatóanyagnak, illetve szuperszaturált rendszer kialakulásával mélyebb bőrpenetráció érhető el. TDK munkám célja egy jó mechanikai tulajdonságokkal és bőrpenetrációval rendelkező dermális film formulálása volt.
Módszerek
A készítmények formulálása során faktoriális kísérlettervezéssel határoztam meg a filmek optimális összetételét, melynek során Texture Analyzer segítségével mértem a filmek rugalmasságát, szakítószilárdságát, adhézióját a bőrhöz, illetve a száradási időt. Hatóanyagként a bőrgyógyászatban régóta alkalmazott hatóanyagot választottam, a szalicilsavat, melyet jól lehet alkalmazni acne kezelésében, a gyulladt pattanásos bőr lokális kezelésére. A szalicilsav felszabadulását a filmből, illetve a bőrbe való penetrációját vertikális Franz diffúziós cellán vizsgáltam, szintetikus membránon illetve humán bőrön keresztül.
Eredmények
Az összetétel optimalizálása során megállapítottam, hogy melyek azok a segédanyagok, melyek befolyásolják a filmek mechanikai tulajdonságait, illetve hogyan befolyásolja az összetétel a bőrön keresztüli penetrációt. Az eredményeket statisztikailag értékelve megállapítottam van-e szignifikáns összefüggés az alkalmazott segédanyagok tulajdonságai és koncentrációi, illetve a filmek mechanikai tulajdonságai és penetrációja között.
Megbeszélés
Az eredményeim alapján megállapítható, hogy sikerült egy optimális összetételű, megfelelő mechanikai és penetrációs tulajdonságokkal rendelkező filmet formulálnom, ami betegadherencia szempontjából is előnyös lehet bőrgyógyászati kórképekben.



